Stesen LRT Bandaraya

Stesen LRT Bandaraya ialah stesen LRT yang terletak di pusat bandaraya Kuala Lumpur, Malaysia dimana perkhidmatan Laluan Ampang dan Laluan Sri Petaling berkhidmat di stesen ini. Stesen ini dinamakan sempena lokasi stesen yang terletak di pusat bandar Kuala Lumpur.

Stesen ini dibuka kepada awam dengan perasmian segmen pertama STAR LRT (kini Laluan Ampang) yang melalui 14 stesen antara stesen Ampang dan stesen Sultan Ismail pada 16 Disember 1996. Kemudian, Laluan Sri Petaling mula berkhidmat di stesen ini pada 11 Julai 1998 dengan perasmian segmen kedua STAR LRT antara stesen Sentul Timur dan stesen Sri Petaling. Selain itu, terdapat jambatan pejalan kaki menghubungkan stesen ini dengan   Bank Negara, yang mempunyai perkhidmatan KTM Komuter.

Ciri-ciri stesen

Lokasi
Stesen ini terletak di sepanjang Jalan Raja Laut di pusat bandar Kuala Lumpur. Di sebelah barat stesen adalah Sungai Gombak manakala di sebelah timur laut stesen adalah pusat membeli-belah SOGO KL. Juga terletak berhampiran stesen adalah pusat membeli belah Kompleks Pertama, Menara UOB, Menara CIMB, Menara DBKL, Menara KWSP, Hotel The Grand Campbell, Hotel Premiera, kompleks Bank Negara Malaysia dan Pasar Malam Tunku Abdul Rahman.

Pelan stesen

Stesen ini adalah stesen bertingkat dengan tiga tingkat: aras tanah, aras legar dan aras platform. Stesen ini mempunyai dua platform sisi di atas ruang legar untuk perkhidmatan Laluan Ampang dan Laluan Sri Petaling. Terdapat kemudahan bagi Orang Kurang Upaya (OKU) seperti tanjakan, blok sentuh di lantai dan lif.

Rujukan

Laluan Ampang
Laluan Sri Petaling
Stesen RapidKL